อลิอันซ์คาดเบี้ยโตปีละ6%
กลุ่มอลิอันซ์คาดเบี้ยประกันในไทยอีก 10 ปีข้างหน้า โตปีละ 6% แนวโน้มเบี้ยชีวิตหดตัว แต่ตลาดสูงวัยยังมาแรง
9 มิ.ย. 2559

กลุ่มอลิอันซ์คาดเบี้ยประกันในไทยอีก 10 ปีข้างหน้า โตปีละ 6% แนวโน้มเบี้ยชีวิตหดตัว แต่ตลาดสูงวัยยังมาแรง
นายไมเคิล ไฮส์ หัวหน้านักเศรษฐศาสตร์ กลุ่มอลิอันซ์ ประเทศเยอรมนี เปิดเผยว่า ตลาดประกันชีวิตและตลาดประกันวินาศภัยของไทยในช่วงอีก 10 ข้างหน้า (2559-2569) คาดว่าจะมีอัตราเติบโตเฉลี่ยอยู่ที่ 6% ต่อปี ซึ่งต่ำกว่าภาพรวมของตลาดเอเชียที่คาดว่าจะเติบโตอยู่ที่ประมาณ 7-8% ต่อปี 
“จากปัจจัยลบในด้านเศรษฐกิจที่ค่อนข้างอ่อนแอส่งผลให้รายได้จากเบี้ยประกันในกลุ่มประกันชีวิตและประกันวินาศภัยไม่รวมประกันสุขภาพเติบโตในอัตราที่ต่ำอย่างเห็นได้ชัด เมื่อเทียบกับค่าเฉลี่ยในช่วง 10 ปีที่ผ่านมา (2548-2558) ที่มีอัตราการเติบโตอยู่ที่ 4.7% ต่อปี แต่เมื่อพิจารณารายจ่ายต่อหัวโดยเฉลี่ย ซึ่งอยู่ที่ 9,730 บาท กับค่าเบี้ยประกันที่สูงถึง 4.9% ของจีดีพีแล้ว ยังพบว่าไทยก็ยังถือได้ว่าเป็นประเทศที่มีตลาดประกันชีวิตที่มีการพัฒนาการมากที่สุดประเทศหนึ่งในภูมิภาคเอเชีย” นายไฮส์ กล่าว 
อย่างไรก็ตาม จากพื้นฐานที่ว่าไทยมีอัตราการเจาะตลาดในอัตราที่สูงอยู่แล้ว ในภาคธุรกิจประกันชีวิตบวกกับการแข่งขันที่รุนแรงยิ่งขึ้นในตลาดประกัน จึงคาดการณ์ว่าอัตราการเติบโตของเบี้ยประกันชีวิตในอนาคตจะมีการขยายตัวที่ค่อนข้างลดลงมากกว่าในช่วง 10 ปีที่ผ่านมา โดยจะลดลงไปอยู่ที่ 8.3% ต่อปี เมื่อเทียบกับอัตราเติบโต 11.5% ต่อปีในอดีต แต่ตลาดในไทยก็ยังเป็นตลาดที่สำคัญของกลุ่มอลิอันซ์ โดยเฉพาะโครงสร้างประชากรสูงวัยที่มีเพิ่มขึ้น ที่จะกระตุ้นให้ประชาชนเกิดการเก็บออมมากขึ้น เพื่อใช้ในวัยเกษีณก็น่าจะยังส่งผลให้ธุรกิจประกันชีวิตเติบโตได้ดีอยู่
ทั้งนี้ ในส่วนของสถานการณ์ภาวะดอกเบี้ยต่ำอย่างปัจจุบัน ภาคธุรกิจประกันชีวิตเองก็ควรมีการจัดสรรสัดส่วนสินทรัพย์และมองหาการลงทุนสินทรัพย์ที่เป็นทางเลือก เช่น อสังหาริมทรัพย์ โครงสร้างพื้นฐาน พลังงานทดแทน รวมทั้งหุ้นให้มีความเหมาะสม  
นอกจากนี้ อาจจะต้องมีมาตรการเพื่อมารองรับ เช่น ปรับรูปแบบผลิตภัณฑ์แบบออมในระยะยาวให้มีความยืดหยุ่นมากขึ้น หรือการนำเสนอแบบประกันที่ไม่ต้องใช้เงินทุนมาก เช่น แบบประกันควบการลงทุน หรือยูนิตลิงค์ รวมทั้งการนำเสนอประกันแบบคุ้มครองและเพิ่มมูลค่าด้วยการแนบอนุสัญญาเพิ่มเติม
“แต่ก็คาดว่าอัตราดอกเบี้ยคงไม่ต่ำไปกว่านี้แล้ว และภายในเดือน มิ.ย.-ก.ค.นี้ ธนาคารกลางสหรัฐหรือเฟดก็มีแผนที่จะปรับอัตราดอกเบี้ยขึ้น เมื่อสหรัฐขึ้นดอกเบี้ยก็จะส่งผลให้อัตราผลตอบแทนพันธบัตรสหรัฐสูงขึ้น ก็ต้องมีเงินไหลออกจากเอเชียกลับไปสหรัฐ ดอกเบี้ยในเอเชียก็จะไม่ลดลงอีกและเงินเฟ้อที่ติดลบก็จะกลับมาสูงขึ้น” นายไฮส์ กล่าว